KÃTIKU.
2.
Ona ekurume ase Sarõ po; ririome ase jakanahmã po. 
Ririo samo omoxino tõ rãnao, moro sã mase, kuku, nohpo tõ rãnao. 
Masã zoko sã mase wewe tõ rãnao itu htao, moro sã mokyro mana ypyno exikety, imehnõ orutua kõ rãnao. Typorohse jahtao imaro tãkye ase ipunaka. Ypyno aexiry anusasamã sã mana ya. 
Jaroase ynororo oseahmatoh taka otuhtoh konõto pona. Soutatu tõ kamisã sã konõto tanỹse jupuhpyry epoe ynara tymerose: “Opyno ase.” 
Uwa epery asarahtyã enehko ynapyryme yjamihtanohpotohme ropa, masã tõ roropa enahtohme, ynara exiryke apotũkehnõko ase opyno jehtoh ke. 
Emary opozery wino jupuhpyry zopino mana, japoĩko mana tomary ke apotunuru wino. 
Nohpo tomo, Jerusarẽ põkomo, õmirykõ etapoko kapau tõ netaryme, kapau nohpory tõ netaryme roropa, yna onerekohmara oehtohkõme tohrame yna ahtao oximaro. 
Omi etãko ase, ypyno exikety omiryme. Oehnõko mana axiny, ypy tõ poe yhtõko mana, somohmã poe pyhseky ãko, tururume oehnõko ya. 
Ypyno exikety kapau sã mana, kapau mũkuru samo. Mose apuru moino ypyno exikety mana, jarao osenuhmãko tapyi taka osenuhmatoh ae. Tera kuroko jenẽko mana, 
Oturũko mã ypyno exikety ynetaryme. Orutua Osehko xiaro, ynymenekahpyry; eropa ymaro opyno ase ipunaka. 
Kuenime ehtoh tonahse, konopo toehkehse roropa, 
ona po emero ekutãko mana. Eremiatoh toehse mana; utuku tõ osetãko mana tupito tõ po. 
Fiku tõ epery exipitõko mana, uwa zoko tõ roropa eperytapitõko mana, typoxine mã kehko. Owõko kuku, ỹpynu, oryxime exikety, eropa ty! 
Tõtonẽse mase utukuimo samo topu tõ rãnao, eutary aka osenepyra ehtohme. Oẽmyty enexi; õmiry etaxi, anusasame õmiry ya mana, oẽmyty enekure roropa mana. 
Soesoe tõ sapoine, soesoe poenomo, kynarykahpyry ryhmaryino, uwa zoko tõ ekutaketomo. 
Ypyno exikety pyno ase ynymenekahpyryme mana. Inymenekahpyryme ase roropa. Toky tõ arõko mana, kaneru tomo, onahpoty pona ririo tõ rãnakuroko, 
ẽmehtoh pona, koko enahtoh pona. Ỹpynume exikety osehko ropa axiny, tururume kapau samo, kapau mũkuru sã roropa ypy tõ Petea pona. 
